Il-Kummissjoni Ewropea - Stqarrija għall-istampa Il-coronavirus: bl-użu tas-supercomputing Ewropew, proġett ta' riċerka ffinanzjat mill-UE jħabbar riżultati promettenti għal trattament potenzjali* Brussell, it-18ta' gunju 2020 Il-konsorzju ffinanzjat mill-UE Exscalate4CoV ħabbar li mediċina ġenerika li diġà hi rreġistrata u li tintuża biex tittratta l-osteoporożi, bl-isem Raloxifene, jaf tkun trattament effettiv għall-pazjenti tal- COVID-19 b'infezzjoni b'sintomi ħfief. Il-konsorzju qed juża pjattaforma ta' supercomputing appoġġata mill-UE, li hija waħda fost l-iktar b'saħħithom fid-dinja, biex jivverifika l-impatt potenzjali li molekoli magħrufa jista' jkollhom fuq l-istruttura ġenomika tal-coronavirus. Dan hu wieħed mill- ħafna eżempji ta' kif il-programm ta' riċerka u innovazzjoni tal-UE Orizzont 2020 qed jiġbor flimkien l-aqwa riċerkaturi, kumpaniji farmaċewtiċi, teknoloġiji u infrastrutturi ta' riċerka Ewropej biex jikkontribwixxu fil-ġlieda kontra l-virus. Mariya Gabriel, il-Kummissarju Ewropew għall-Innovazzjoni, ir-Riċerka, il-Kultura, l-Edukazzjoni u ż- Żgħażagħ, qalet: "Illum neħtieġu x-xjenza iżjed minn qatt qabel. Minn Jannar immobilizzajna l- isforzi kollha tagħna biex nappoġġaw lill-atturi tar-Riċerka u l-Innovazzjoni fl-oqsma rispettivi tagħhom ħalli nsibu soluzzjonijiet u nwaqqfu l-virus. Għalhekk, ipprovdejna €3 miljun lil Exscalate4CoV biex niffinanzjaw ir-riċerka tagħhom, u nesprimi s-sodisfazzjoni tiegħi għar-riżultati promettenti li kisbu." Thierry Breton, il-Kummissarju Ewropew għas-Suq Intern, qal: "Il-pjattaforma Exscalate4Cov iġġib innovazzjoni fl-iskoperta tal-mediċini fl-Ewropa u madwar id-dinja. Dan juri l-valur tal-kooperazzjoni pan-Ewropea vera billi jgħaqqad flimkien l-aħjar kapaċitajiet li l-Ewropa għandha x'toffri fl-oqsma tax-xjenza bijomedika u l-computing ta' prestazzjoni għolja. Se nkomplu nimmobilizzaw it- teknoloġiji kollha disponibbli, inkluża l-intelliġenza artifiċjali, biex niġġieldu l-coronavirus." Exscalate4CoV, li juża taħlita unika ta' computing ta' prestazzjoni għolja u l-IA kif ukoll ipproċessar bijoloġiku, ilaqqa' flimkien 18-il sieħeb u 15-il membru assoċjat ieħor. Dan jinkludi ċentri ta' supercomputing fl-Italja, fi Spanja u l-Ġermanja, ċentri kbar ta' riċerka, kumpaniji farmaċewtiċi u istituti bijoloġiċi minn madwar l-Ewropa kollha. Il-pjattaforma għandha madwar 120 Petaflop ta' saħħa informatika, li jippermettu riċerka fl-imġiba tal-molekoli bil-għan li jiġi identifikat trattament effettiv kontra l-coronavirus. Il-librerija kimika tal-proġett qed tikber b'mod kostanti bis-saħħa ta' ftehimiet ma' kumpaniji farmaċewtiċi li għadhom kemm issieħbu. Il-konsorzju diġà ttestja b'mod virtwali 400 000 molekola bl-użu tas-supercomputers tiegħu. 7 000 molekola ntgħażlu minn qabel u komplew jiġu ttestjati "in vitro". Ir-Raloxifene tfaċċat bħala molekula promettenti: skont il-proġett, hija tista' tkun effettiva biex tiġi mblukkata r-replikazzjoni tal-virus fiċ-ċelloli, u b'hekk tkun tista' żżomm il-progress tal-marda. Ir-riċerkaturi indikaw li l-fost il- vantaġġi tagħha hemm il-fatt li hija tollerata sew mill-pazjenti, sikura u għandha profil tossikoloġiku stabbilit. Bħala l-pass li jmiss, il-konsorzju se jiddiskuti mal-Aġenzija Ewropea għall-Mediċini kif se tavvanza għall-provi kliniċi għall-evalwazzjoni tal-użu potenzjali ġdid għar-Raloxifene. Jekk tirnexxi, il- mediċina tista' tkun disponibbli malajr f'volumi kbar u bi prezz baxx. Informazzjoni ġenerali Bl-użu ta' pjattaforma ta' supercomputing Ewropea, li hija waħda fost l-iktar b'saħħithom fid-dinja, fi ftit ġimgħat Exscalate4CoV kapaċi jwettaq proċess ta' skrinjar li bit-tekniki tradizzjonali jieħu ħafna snin. Bħala l-ewwel pass, s'issa identifika 6 minn 25 mudell ta' proteina differenti tal-coronavirus il- ġdid li qed jevolvu b'mod konstanti, b'diversi mutazzjonijiet li jiġu rċevuti kull ġimgħa, li jissarrfu f'forma diġitali biex jintużaw fil-pass li jmiss. It-tieni pass huwa li l-istruttura diġitali tal-proteini tal- coronavirus titqabbel mal-librerija ta' molekoli disponibbli. Fit-tielet pass, li hu wkoll l-aħħar wieħed, il-molekoli identifikati jgħaddu minn diversi operazzjonijiet ta' skrinjar bijoloġiku addizzjonali f'laboratorji li jinsabu fil-Belġju u fil-Ġermanja biex nifhmu kif molekola identifikata tinteraġixxi mal- mudell tal-virus u biex jiġi vvalutat il-grad li fih jista' jwaqqaf l-attività. Fil-fażi li jmiss, il-proġett se jkabbar it-testijiet ta' hawn fuq billi jikkunsidra librerija estiża ta' 5 miljun molekola, mill-500 biljun molekola li tiġbor fiha. Huwa mistenni li jiġu identifikati molekoli potenzjali oħrajn u li jikontribwixxu għal trattament ġenerali effettiv tal-marda. Exscalate4CoV huwa wieħed minn 18-il proġett ta' riċerka li ngħataw total ta' €48.2 miljun, wara appell reċenti ta' emerġenza għar-riċerka tal-coronavirus, biex jaħdmu fuq it-tħejjija u r-rispons għat-tifqigħat, testijiet dijanjostiċi rapidi fil-punt tal-kura, trattamenti ġodda u vaċċini ġodda. Il- ħidma tal-konsorzju Exscalate4CoV kienet possibbli bis-saħħa tat-€3 miljun bħala finanzjament ta' emerġenza tal-UE bħala parti mir-rispons koordinat tal-UE għall-pandemija tal-coronavirus, u l- proġett kiseb appoġġ minn kumpaniji fl-industrija farmaċewtika li jipprovduh b'kampjuni ta' mediċini permezz tal-pjattaforma miftuħa tal-bijoloġija tiegħu DrugBox. Fil-perjodu 2014-2018, l-UE investiet aktar minn € 600 biljun f'computing ta' prestazzjoni għolja minn Orizzont 2020 u mill-Faċilità Nikkollegaw l-Ewropa. Fl-2018, ġiet stabbilita l-Impriża Konġunta EuroHPC, inizjattiva konġunta ta' €1 biljun bejn l-UE u 32 pajjiż Ewropew biex tiġi żviluppata ekosistema ta' supercomputing ta' klassi dinjija fl-Ewropa. Fl-4 ta' Mejju, matul is-Summit dwar ir-Rispons Globali għall-Coronavirus, il-Kummissjoni wiegħdet li tipprovdi total ta' €1 biljun, li minnhom €1 biljun ġejjin minn Orizzont 2020 u huma maħsuba għall-iżvilupp ta' vaċċini, trattamenti ġodda u għodod dijanjostiċi sabiex jiġi evitat it-tixrid tal- coronavirus. Minn Jannar 2020, il-Kummissjoni mmobilizzat total ta' €547 miljun taħt Orizzont 2020 għall-ġlieda kontra l-coronavirus. Aktar informazzjoni Ir-rispons tal-Kummissjoni għall-coronavirus Inizjattivi ta' riċerka tal-UE biex tindirizza l-coronavirus It-teknoloġiji diġitali fir-rispons kontra l-coronavirus Supercomputers Ewropej jingħaqdu mal-kumpaniji farmaċewtiċi fit-tfittxija għal mediċini ġodda L-Impriża Konġunta EuroHPC fil-Computing ta' Prestazzjoni Għolja Nużaw is-supercomputing Ewropew biex nittrattaw il-coronavirus * Aġġornat fit-18/06/2020, 20:35 Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-coronavirus__bl-u_u_tas-supercomputing_Ewropew__pro_ett_ta__ri_erka_ffinanzjat_mill-UE_j_abbar_ri_ultati_promettenti_g_al_trattament_potenzjali_.pdf